DÔVODOVÁ SPRÁVA

A. Všeobecná časť 

Návrh vyhlášky, ktorou sa mení a dopĺňa vyhláška Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov (ďalej len „návrh vyhlášky“), vypracoval Úrad geodézie, kartografie a katastra Slovenskej republiky (ďalej len „Úrad“) podľa § 28 ods. 1 zákona Národnej rady Slovenskej republiky č. 215/1995 Z. z. o geodézii a kartografii v znení neskorších predpisov (ďalej len „zákon o geodézii a kartografii“).

Dôvody, na základe ktorých Úrad pristúpil k vypracovaniu návrhu vyhlášky, vychádzajú najmä zo splnomocňovacieho ustanovenia zákona o geodézii a kartografii [§ 28 ods. 1 písm. h) a i)], na základe ktorého sa má upraviť postup pri vydávaní preukazu geodeta a evidovanie údajov o rodinnom dome, bytovom dome a byte v bytovom dome v informačnom systéme geodézie, kartografie a katastra, ako aj z potreby úpravy niektorých formulácií v oblasti záväzných geodetických referenčných systémov vyplývajúcich z aktuálnej praxe. Novým prvkom pri definícii geodetických systémov a transformácií je zavedenie tzv. EPSG kódov na jednoduchšiu orientáciu a vyhľadávanie parametrov jednotlivých geodetických systémov a transformácií medzi nimi.

Upravujú sa aj niektoré transformačné parametre pre smer transformácie ETRS89 (ETRF2000) → S-JTSK (JTSK03) a ustanovenie o záväznosti Rezortnej transformačnej služby, ktorej výsledky sú záväznými pre akékoľvek transformácie, ktorých výsledky sa preberajú do informačného systému katastra nehnuteľností. Táto požiadavka vyplynula z aplikačnej praxe a zohľadňuje skutočnosť, že pre niektoré geodetické činnosti je možné s ohľadom na presnosť prác používať aj iné typy transformácií.

Zdôrazňuje sa význam Slovenskej priestorovej observačnej služby ako referenčnej služby pre presné určovanie polohy objektov a javov.

Upravujú sa ustanovenia o informačnom systéme geodézie, kartografie a katastra a detailnejšie sa určuje obsah Základnej bázy údajov pre geografický informačný systém.

Návrh vyhlášky upravuje spôsob zápisu a evidovanie niektorých údajov o rodinných domoch, bytových domoch a bytoch v bytových domoch v informačnom systéme geodézie, kartografie a katastra.

Upravuje sa postup pri vydávaní preukazu geodeta.

Predložený návrh vyhlášky nemá vplyv na životné prostredie, vplyv na informatizáciu spoločnosti a na služby verejnej správy pre občana, nemá vplyv na podnikateľské prostredie, ani na manželstvo, rodičovstvo a rodinu. Vyhodnotenie vplyvu na rozpočet verejnej správy, na zamestnanosť vo verejnej správe a financovanie návrhu a sociálnych vplyvov je uvedené v doložke vybraných vplyvov a následne vo vypracovanej analýze vplyvov na rozpočet verejnej správy, na zamestnanosť vo verejnej správe a financovanie návrhu a analýze sociálnych vplyvov.

Návrh novely vyhlášky je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

              Účinnosť vyhlášky sa navrhuje od 1. októbra 2019.